钦定古今图书集成/明伦汇编/氏族典/第055卷 > 《廖用贤尚友录》 > 鱼崇谅
## 钦定古今图书集成/明伦汇编/氏族典/第055卷 > 《廖用贤尚友录》 > 鱼崇谅

按《宋史鱼崇谅传》：“崇谅字仲益，其先楚州山阳人，后
徙于陕。崇谅初名崇远，后避汉祖讳改之。幼能属文，
弱冠，相州刺史辟为从事。明宗即位，秦王从荣表为
记室。清泰三年为陕州司马。仕晋，历殿中侍御史，凤
翔李俨表为观察支使，奉方物入贡，宰相荐为屯田
员外郎、知制诰。开运末，契丹入汴，为翰林学士。汉祖”
入，复知制诰，俄拜翰林学士，就加中书舍人。隐帝即
位，崇谅以母老求就养，除保义军节度副使，领台州
刺史。会举师讨三叛，节度使白文珂在军前，崇谅知
后事，凡供军储、备调发，皆促期而办，近镇赖之。未几，
召为学士。广顺初，加工部侍郎，以母老，求解官归。俄
拜礼部侍郎，复为学士，不赴。太宗即位，诏受金紫光
禄大夫、尚书兵部侍郎，致仕，岁馀卒。